
ব্র্যাক ইউনিভার্সিটি গ্লোবাল মডেল ইউনাইটেড নেশনস শুরু
নিজস্ব প্রতিবেদক   
২৭ ডিসেম্বর, ২০১৭ ২২:৪৪
তৃতীয়বারের মতো শুরু হয়েছে ব্র্যাক ইউনিভার্সিটি গ্লোবান মডেল ইউনাইটেড নেশনস ২০১৭। আজ বুধবার রাজধানীর আর্মি গলফ ক্লাবে এর উদ্বোধন করা হয়।
 
বিশ্ববিদ্যালয়ের ইন্টারন্যাশনাল অ্যাসোসিয়েশন অফ বিজনেস কমিউনিকেটর (আইএবিসি) এর আয়োজনে পাঁচ দিনব্যাপী কর্মযজ্ঞের বাকি অংশ অনুষ্ঠিত হবে ব্র্যাক বিশ্ববিদ্যালয়ের সাভার ক্যাম্পাসে। আর এই আয়োজনের প্লাটিনাম স্পন্সর বসুন্ধরা পেপার মিলস লিমিটেড।
উদ্বোধনী অনুষ্ঠানে প্রধান অতিথি হিসেবে উপস্থিত ছিলেন ব্র্যাক বিশ্ববিদ্যালয়ের উপাচার্য প্রফেসর সৈয়দ সাদ আন্দালিব। এ ছাড়াও বক্তব্য রাখেন তত্ত্বাবধায়ক সরকারের সাবেক উপদেষ্টা এ বি মির্জ্জা মো. আজিজুল ইসলাম, বাংলাদেশ ব্যাংকের সাবেক গভর্নর ড. সালেহউদ্দিন আহমেদ, ব্র্যাক বিশ্ববিদ্যালয়ের বিজনেস স্কুলের শিক্ষক রহিম তালুকদার, বসুন্ধরা গ্রুপের হেড অব ডিভিশন দেলোয়ার হোসেন, ইউনিসেফের কমিউনিকেশন ম্যানেজার এম মাহিল ফয়জুল্লাহ, আইএবিসি’র অ্যাডভাইজার আদিবা নোশিন, আইএবিসি’র প্রেসিডেন্ট সৈয়দ আকিব হোসেন প্রমুখ।
আয়োজকরা জানান, আগের বছরগুলোতে শিক্ষার্থীদের ১০টি কমিটি থাকলেও এবার আরো নতুন দুটি কমিটি যোগ হয়েছে। এবার অংশগ্রহণকারির সংখ্যা প্রায় ৪০০। মূলত ১৬ থেকে ২৮ বছরের তরুণদের কোয়ালিটি বৃদ্ধি করা, কিভাবে ক্রাইসিস মোমেন্টে কাজ করতে হবে সে বিষয়ে ধারণা দিতেই এ আয়োজন। তবে এই পাঁচ দিনে ১২টি কমিটি ‘পিস অ্যান্ড ইক্যুয়ালিটি’ বিষয়ে বিতর্ক, আলোচনাসহ বিভিন্ন অংশ নিবে। সবশেষে একটি রেজুলেশন তৈরি করে তা ইউনাইটেড নেশনস এর কাছে পাঠানো হবে।

 
অধ্যাপক সৈয়দ সাদ আন্দালিব বলেন, ‘তরুনদের নেতৃত্ব গুনাবলী বিকশিত করতে হবে। তাদের মধ্যে আত্মবিশ্বাস থাকতে হবে। আত্মবিশ্বাস না থাকলে তাকে পিছিয়ে পড়তে হবে। গ্লোবাল মডেল ইউনাইটেড নেশনসের মতো প্রোগ্রামগুলো শিক্ষার্থীদের জীবন যাপনেও পরিবর্তন আনতে সক্ষম হবে বলে আমার বিশ্বাস। ’ তিনি তার বক্তব্যে নিজের জীবনেরও কিছু উদাহরন তুলে ধরেন।  
মির্জ্জা আজিজুল ইসলাম বলেন, ‘মানুষের কমিটমেন্ট রক্ষা করাটা জরুরি। প্রত্যেকটা শিক্ষার্থীর জীবনেও এটা খুবই গুরুত্বপূর্ণ। কমিটমেন্ট ঠিক না থাকলে একজন তরুনের পক্ষে উপরে উঠা সম্ভব নয়। ’
উদ্বোধনী অনুষ্ঠান শেষে ১২টি কমিটির শিক্ষার্থীদের সাভার ক্যাম্পাসে নিয়ে যাওয়া হয়। প্রতিদিন এসব কমিটির দুই থেকে তিনটি সেশন অনুষ্ঠিত হবে। এরপর সন্ধ্যায় একটি বিনোদনমূল অনুষ্ঠানের আয়োজনও রাখা হয়েছে

